Vedtægter for

Råd for Frivillighed og Folkeoplysning

**§ 1. Formål**

Vordingborg Kommunes Råd for Frivillighed og Folkeoplysning arbejder for at skabe et godt fundament for et tæt samarbejde mellem frivillige, foreninger og kommunen og derigennem skabe gode rammer for stærke foreninger, nærdemokrati og frivillighed.

Stk. 2. Rådet varetager rollen som råd i henhold til Folkeoplysningsloven.

Stk. 3. Rådet referer til de politiske udvalg, der er relevante for den enkelte sag, der behandles i Rådet.

**§ 2. Rådets opgaver**

Rådet skal arbejde bredt med emner, der vedrører det frivillige område i kommunen.

Stk. 2. Rådet har til opgave at udføre de opgaver, der er tillagt et § 35 stk. 2 udvalg i henhold til Folkeoplysningsloven inden for de økonomiske rammer, kommunalbestyrelsen fastlægger.

Stk. 3. De overordnede retningslinjer for rådets arbejde fastlægges i Vordingborg Kommunes folkeoplysningsstrategi/-politik samt udmøntning af Folkeoplysningsloven.

Stk. 4. Kommunalbestyrelsen inddrager rådet i alle sammenhænge af generel betydning for folkeoplysende virksomhed.

**§ 3. Rådets sammensætning**

Rådet består af 11 medlemmer indenfor 8 forskellige områder.

Stk. 2. Rådet sammensættes af følgende medlemmer:

1. 4 medlemmer udpeges af Kommunalbestyrelsen
2. 1 medlem vælges af folkeoplysende idrætsforeninger
3. 1 medlem vælges af folkeoplysende foreninger, der tilbyder andet end idræt
4. 1 medlem vælges af folkeoplysende voksenundervisning (aftenskoler)
5. 1 medlem vælges af frivillige social-humanitære foreninger
6. 1 medlem vælges af lokalfora
7. 1 medlem vælges af Ungeforum
8. 1 medlem udpeges fra selvorganiserede grupper (jr. Folkeoplysningsloven)

**§ 4 Udpegning af kommunalbestyrelsesmedlemmer til rådet**

Kommunalbestyrelsen udpeger 4 kommunalbestyrelsesmedlemmer og en suppleant til rådet, når Kommunalbestyrelsen konstituerer sig.

Stk. 2 Så vidt det er muligt udpeges kommunalbestyrelsesmedlemmer til rådet, så de dækker følgende udvalgsområder:

1. Kultur- og Fritidsområdet
2. Det tekniske område
3. Social- og Sundhedsområdet

**§ 5 Valghandling og valgprocedure for medlemmer fra foreningerne**

Valg til rådet forestås af administrationen på vegne af Kommunalbestyrelsen.

Stk. 2. For at en forening nævnt i § 3, stk. 2, pkt. 2-4 kan indstille en kandidat til rådet, er det en betingelse, at den pågældende forening har gennemført folkeoplysende virksomhed i det seneste år op til datoen for valget til rådet og er hjemmehørende i Vordingborg Kommune.

Stk. 3. For at en forening nævnt i § 3, stk. 2, punkt 5 kan indstille en kandidat til rådet, er det en betingelse, at foreningen er registreret hos Vordingborg Kommunes Foreningsportal 6 uger før valget og er hjemmehørende i Vordingborg Kommune.

Stk. 4. Hver forening omfattet af § 3, stk. 2, punkt 2-6 kan indstille en kandidat til valget indenfor eget område. Den indstillede kandidat behøver ikke at være medlem af den forening, der indstiller kandidaten. Kandidaten skal give samtykke til indstillingen.

Stk. 5. Valget til rådet skal afholdes senest inden udgangen af februar måned, efter en ny kommunalbestyrelse er valgt.

Stk. 6. Valget til rådet gennemføres digitalt.

Stk. 7. Administrationen orienterer om valget af medlemmer til rådet jf. § 3, stk. 2 med mindst 6 ugers varsel.

1. Orienteringen sker ved mail til foreninger samt ved opslag på kommunens hjemmeside.
2. Foreningerne har herefter 2 uger efter orienteringen til at indstille kandidater, som er valgbare. I indstillingen skal det fremgå, hvilket område kandidaten indstilles for jf. § 3, stk. 2, punkt 2-6. Ved indstilling skal følgende fremgå:
	1. Kandidatens fulde navn og kontaktoplysninger herunder mail
	2. En kort beskrivelse af, hvorfor kandidaten gerne vil være medlem af rådet
3. Administrationen offentliggør kandidatlisten senest 3 uger forud for frist for at stemme til valget.
4. Senest 1 uge før frist for at stemme til valget modtager foreningerne mail med et link til et digitalt valg.
5. Hver forening har én stemme, som skal afgives inden fristen for at stemme til valget, udløber.
6. Hver forening kan stemme på én kandidat inden for deres område.
7. Der kan ikke stemmes ved fuldmagt.
8. Den kandidat, der har opnået flest stemmer indenfor hvert område, udpeges til medlem af rådet. Den kandidat, der har opnået næstflest stemmer, udpeges som suppleant.

Stk. 8. Hvis der ved udløb af fristen nævnt i § 5, stk. 7, punkt 2 ikke er indstillet en kandidat, kan administrationen kontakte mulige kandidater indenfor området med henblik på at besætte området med et medlem - dog senest 3 uger før frist for valget.

Stk. 9. Hvis der ikke indstilles en kandidat fra et område jf. § 3, stk. 2, punkt 2-6, besættes området ikke med et medlem af rådet i den givne rådsperiode.

**§ 6 Valg af medlemmer fra Ungeforum til rådet**

Administrationen orienterer ved mail Ungeforum om valget af 1 medlem og 1 suppleant til rådet med mindst 6 ugers varsel før frist til at stemme ved valget.

Stk. 2. Ungeforum vælger 1 medlem og 1 suppleant blandt Ungeforums medlemmer til at indgå i rådet.

Stk. 3. Ungeforum indsender navn og kontaktoplysninger herunder mail på medlem og suppleant til administrationen, inden fristen for valgperioden er udløbet.

**§ 7 Valg af medlem fra selvorganiserede grupper**

Administrationen udpeger 1 medlem fra selvorganiserede grupper (jr. Folkeoplysningsloven) senest inden fristen for valgperioden er udløbet.

**§ 8 Valgperiode**

Medlemmerne af rådet vælges for en 4-årig periode, svarende til den kommunale valgperiode. Medlemmerne fortsætter, indtil nyvalg har fundet sted.

Stk. 2. Hvis et medlem af rådet udtræder i valgperioden, indtræder suppleanten.

Stk. 3. Er der ved et medlems udtræden af rådet ingen suppleanter, udpeges nyt medlem af administrationen på baggrund af indstillinger fra relevante repræsentanter indtil næste valghandling.

**§ 9 Ad hoc arbejdsgrupper**

Rådet kan beslutte at nedsætte ad hoc arbejdsgrupper.

Stk. 2. En ad hoc arbejdsgruppe skal have en eller flere medlemmer fra rådet, men kan derudover supplere med medlemmer uden for rådet. Arbejdsgrupperne er båret af frivillighed og er derfor ikke understøttet af den kommunale administration.

**§ 10 Forretningsorden**

Formanden udpeges blandt ikke politisk udpegede medlemmer af rådet jf. § 3, stk. 2, punkt 2-8. Næstformanden udpeges blandt de politisk udpegede medlemmer jf. § 3, stk. 2, punkt 1.

Stk. 2. Rådet fastsætter selv sin forretningsorden. Administrationen yder den nødvendige administrative bistand.

**§ 11 Vederlag**

Der udbetales ikke diæter, vederlag eller kørselsfradrag.

**§ 12 Sekretariatsfunktion**

Administrationen deltager i rådets møder og varetager sekretariatsfunktionen.

Stk. 2. Administrationen indkalder til første møde efter valget, der varsles 2 uger før.

**§ 13 Beslutningsdygtighed**

Rådet er er beslutningsdygtigt, når mindst 7 medlemmer er til stede herunder formanden eller næstformanden.

Stk. 2. Beslutninger træffes ved stemmeflertal. Ved stemmelighed er formandens stemme udslagsgivende.

Vedtaget af Kommunalbestyrelsen den 11. oktober 2023